कोटक महिंद्रा बैंक के समेकित शुद्ध लाभ में वित्त वर्ष 2017-18 की चौथी तिमाही के दौरान 27 फीसदी की वृद्धि दर्ज की गई। अग्रिम में दमदार वृद्धि और कम लागत वाली जमा के ऊंचे आधार से मुनाफे को बल मिला। तिमाही के दौरान बैंक का समेकित कर बाद मुनाफा बढ़कर 17.89 अरब रुपये हो गया जो एक साल पहले की समान अवधि में 14.04 अरब रुपये रहा था। जबकि समेकित अग्रिम पिछले साल के मुकाबले 23.3 फीसदी बढ़कर 2.06 लाख करोड़ रुपये हो गया। पूरे वित्त वर्ष 2017-18 के लिए बैंक का शुद्ध लाभ 25.5 फीसदी बढ़कर 62 अरब रुपये हो गया। एकल आधार पर तिमाही के दौरान बैंक का शुद्ध लाभ 15 फीसदी बढ़कर 11.24 अरब रुपये हो गया जो एक साल पहले की समान तिमाही में 9.76 अरब रुपये रहा था। तिमाही के दौरान बैंक की सकल गैर-निष्पादित आस्तियां (जीएनपीए) समेकित आधार पर कुल अग्रिम का 1.95 फीसदी रही जो दिसंबर 2017 में 2.01 फीसदी और एक साल पहले की समान अवधि में 2.25 फीसदी रहा था। जबकि इस दौरान शुद्ध एनपीए 0.86 फीसदी रहा जो पिछली तिमाही के मुकाबले 8 आधार अंक कम और पिछले साल की समान अवधि के मुकाबले 23 आधार अंक कम है।